
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Министарства заштите животне средине, покренутом по притужби АА, из села … – град …, поднету преко пуномоћника – адвоката ББ, из …, након окончаног испитног поступка Заштитник грађана је сачинио следећи

ИЗВЕШТАЈ  СА  ПРЕПОРУКАМА 
Заштитнику грађана се 3. децембра 2021. године притужбом обратио АА, из села … – град …, поднету преко пуномоћника – адвоката ББ, из …, изражавајући незадовољство поступањем Министарства заштите животне средине – Сектора за надзор и превентивно деловање у животној средини приликом вршења инспекцијског надзора над радом привредног друштва … д.о.о. ….

Наиме, притужбом се истиче да републичка инспекција за заштиту животне средине није предузела све мере на које је овлашћена по закону према надзираном субјекту који је започео своју делатност без сагласности надлежног органа, с обзиром да иста, поред наложене мере да поменуто предузеће поднесе надлежном органу захтев за покретање поступка процене утицаја затеченог стања на пројекат радионице, није против истог надзираног субјекта изрекла забрану рада до прибављања сагласности на студију о процени утицаја, нити поднела пријаву надлежном тужилаштву.
Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је закључком дел. бр. 34862 од 16. децембра 2021. године покренуо испитни поступак оцене законитости и правилности рада Министарства заштите животне средине – Сектора за надзор и превентивно деловање у животној средини и затражио информацију о поступању у конкретном случају.

Поступајући по захтеву Заштитника грађана, Министарство заштите животне средине је актом број 011-00-…/2021-09 од 4. јануара 2022. године известило Заштитника грађана да је надзирани субјект Привредно друштво … д.о.о. … поступило по наложеној мери из решења инспектора за заштиту животне средине и поднело надлежном органу захтев за покретање поступка процене утицаја затеченог стања за пројекат радионице за површинску обраду метала коришћењем електролитичких поступака, који је изведен у селу …, на територији града …, на катастарској парцели број …, катастарска општина …. Истакнуто је да надзирани субјект није доставио одлуку надлежног органа донету у поступку процене утицаја затеченог стања, с обзиром да надлежни орган још није донео одлуку, односно с обзиром да је поступак процене још увек у току.

Министарство заштите животне средине је актом број 011-00-…/1/2021-09 од 1. марта 2022. године известило Заштитника грађана да надлежни орган и даље није донео одлуку у поступку процене утицаја затеченог стања за пројекат радионице за површинску обраду метала коришћењем електролитичких поступака. У прилогу је достављен Закључак Одељења за заштиту животне средине Градске управе града Лесковца број …-8/22-09 од 11. фебруара 2022. године којим је, на захтев надзираног субјекта, продужен рок за достављање додатних података и документације за 60 (шездесет) дана од дана пријема закључка.

Пуномоћник притужиоца је у међувремену, дописом од 31. марта 2022. године Заштитнику грађана доставио извештај стручног лица ВВ, дипломираног инжењера технологије у чијем закључку се истиче могућ значајан утицај поступка галванизације на постојећи квалитет животне средине уколико нема система за обраду отпадних вода и обраду отпадних гасова, односно може доћи до емитовања тешких метала, и то шестовалентног хрома, никла и метала који је основа за галванизацију (најчешће гвожђе) у воду, ваздух или у земљиште. Такође је истакнут штетан утицај наведених једињења по здравље људи и животну средину. Пуномоћник притужиоца истовремено наводи да је ова чињеница, као и чињеница да надзирани субјекат делатност обавља без потребних дозвола и одобрења, морала бити основ за забрану рада, као и разлог за иницирање одговарајућих казнених поступака од стране поступајућег инспекцијског органа.
Заштитник грађана је актом дел. број 10974 од 26. априла 2022. године од Министарства заштите животне средине затражио додатне информације које се тичу тока поступка процене утицаја затеченог стања, при чему је посебно затражено изјашњење да ли је разматрана примена овлашћења забране обављања наведеног процеса док се резултати испитивања не доставе на увид, сходно Закону о заштити животне средине, као и о осталим мерама које се могу предузети како би се предупредио евентуални штетни утицај који наведена делатност може имати на животну средину.

Министарство заштите животне средине је актом број 011-00-…/2/2021-09 од 24. маја 2022. године известило Заштитника грађана да је … д.о.о. … поступио по захтеву за доставу додатних података и документације, те је Одељење за заштиту животне средине Градске управе града Лесковца донело Решење број …-8/22-III-09 од 6. маја 2022. године којом је одлучило да је у конкретном случају потребна процена утицаја затеченог стања на животну средину и одредило обим и садржај студије о процени утицаја затеченог стања на животну средину, чиме је спровело прву и другу фазу поступка процене утицаја. Наведено је да преостаје трећа фаза, односно одлучивање о давању сагласности на студију о процени утицаја затеченог стања.

Надаље је истакнуто да Инспекција за заштиту животне средине није применила овлашћење из члана 111. Закона о заштити животне средине јер се оно не односи на конкретан случај, већ да се ради о пројекту радионице за галванску заштиту метала електролитичким процесима за који се ради оцена утицаја пројекта на чиниоце животне средине и спроводи поступак процене утицаја по Закону о процени утицаја на животну средину. На крају је наведено да је инспекција за заштиту животне средине овлашћена да забрани обављање делатности ако је одбијен захтев за давање сагласности на студију затеченог стања у складу са чланом 37. став 1. тачка 5а Закона о процени утицаја на животну средину. Није дато објашњење да ли постоје остале мере које се могу предузети како би се предупредио евентуални штетни утицај који наведена делатност може имати на животну средину.
* * *

Сагледавајући чињенично стање, Заштитник грађана констатује да се притужбом указује да се у селу …, на катастарској парцели број …/1 КО … обавља делатност хемијског поступка галванизације, те да Привредно друштво ... д.о.о. … у свом раду током овог поступка користи веома агресивна корозивна хемијска једињења које захтевају посебан третман и складиштење. Наведена делатност, како је истакнуто, подразумева обраду обојених и црних метала галванским путем која обухвата више фаза, при чему се користе разна хемијска једињења и којом приликом се јављају опасна испарења. Такође је наведено да се при овом поступку користе огромне количине проточне воде, те да се јавља и отпадна вода која се испушта у септичку јаму отвореног типа. По речима притужиоца, септичка јама се налази уз саму ограду парцеле и на удаљености од двадесетак метара од његове куће, као и у близини артеријских бунара одакле се вода користи за наводњавање башта, воћа и поврћа. Наводи се и да су остали мештани села … забринути за своју личну безбедност.
Републичка инспекција за заштиту животне средине Министарства заштите животне средине је приликом ванредног инспекцијског надзора констатовала да се ради о радионици која се бави услужно површинском обрадом метала коришћењем електролитичких поступака, односно галванском заштитом метала, и то никловањем и бакарисањем, да је у радионици запослен само један запослени, и то директор наведеног привредног друштва,   као и да у тренутку надзора радионица није радила. У документацији инспекције за заштиту животне средине је наведена затечена опрема, а наведене су и фазе поступка галванске заштите. Посебно је истакнуто да се отпадна вода испушта системом за каналисање и одвођење у сабирну јаму која се налази у дворишту надзираног субјекта.
Инспекцијски орган је надаље утврдио да изведени пројекат радионице за површинску обраду метала коришћењем електролитичких поступака спада у пројекте за које се по одредбама Закона о процени утицаја на животну средину врши процена утицаја, односно спада у пројекте за које се може захтевати процена утицаја. Такође је констатовано да наведено привредно друштво за ову радионицу не поседује грађевинску и употребну дозволу, односно да се радионица користи без одобрења за употребу, као и да не поседује одлуку, односно решење надлежног органа о сагласности на студију о процени утицаја на животну средину или одлуку, односно решење да није потребна процена утицаја на животну средину или одлуку, односно решење о сагласности на студију о процени утицаја затеченог стања на животну средину или одлуку, односно решење да није потребна студија о процени утицаја затеченог стања на животну средину. Сходно томе, инспекцијски орган је надзираном субјекту, Привредном друштву … д.о.о. … наложио да исти надлежном органу поднесе захтев за покретање поступка процене утицаја затеченог стања за наведени пројекат радионице, као и да достави одлуку надлежног органа донету у датом поступку.
Из приложене документације надаље произилази да је инспекцијски орган ценио наводе притужиоца који се тичу провере да ли предметно предузеће примењује све нужно потребне хемијско техничке нормативе у процесу производње, те како поступа са отпадном водом, али да исте наводе није уважио уз образложење да се у поступку процене утицаја на животну средину прикупљају подаци и предвиђају штетни утицаји пројекта на живот и здравље, те се утврђују и предлажу мере којима се штетни утицаји могу спречити, смањити или отклонити. Није уважен ни предлог притужица да се спречи рад у нерегистрованом погону због неодговарајуће инфраструктуре и могућег угрожавања житеља насеља … уз образложење да је инспектор за заштиту животне средине овлашћен да забрани обављање делатности ако је одбијен захтев за давање сагласности на студију затеченог стања.
У погледу поступка процене утицаја затеченог стања на животну средину који се води пред Одељењем за заштиту животне средине Градске управе града Лесковца, из приложене документације произилази да је Привредно друштво … д.о.о. …ц, поступајући по решењу републичког инспектора за заштиту животне средине, 30. новембра 2021. године поднео захтев за одлучивање о потреби процене утицаја затеченог стања на животну средину за пројекат „Радионица за површинску обраду метала коришћењем електролитичких поступака – галванска заштита метала“. Надаље произилази да је предметни захтев био непотпун, те је 8. децембра 2021. године затражена допуна истог, а да је наведено предузеће исти допунило 7. априла 2022. године. На основу допуњене документације, Одељење за заштиту животне средине Градске управе града Лесковца је Решењем број …-8/22-III-09 од 6. маја 2022. године утврдило да је потребна израда Студије о процени утицаја затеченог стања на животну средину за наведени пројекат, те је одређен обим и садржај исте. Предметним решењем је одређено и да је носилац пројекта дужан да у року од годину дана од коначности те одлуке поднесе захтев за сагласност на студију о процени утицаја затеченог стања на животну средину.
* * *

Након сагледавања чињеничног стања, Заштитник грађана сматра да се приликом оцене законитости и правилности рада Министарства заштите животне средине морају узети у обзир релевантне одредбе Устава Републике Србије
, Закона о инспекцијском надзору
, Закона о заштити животне средине
 као и Закона о процени утицаја на животну средину
.

Уставом Републике Србије је загарантовано право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. 
Законом о инспекцијском надзору је дефинисано да је инспекцијски надзор посао државне управе чија садржина и појам су утврђени законом којим се уређује рад државне управе, кога врше органи државне управе, органи аутономне покрајине и органи јединица локалне самоуправе, с циљем да се превентивним деловањем или налагањем мера обезбеди законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе. Инспекцијском надзору уподобљавају се други облици надзора и контроле чијим вршењем се испитује примена закона и других прописа непосредним увидом у пословање и поступање надзираног субјекта, које врше органи из става 1. овог члана и други субјекти са јавним овлашћењима, у складу са посебним законом (члан 2.).
Законom о заштити животне средине се уређује интегрални систем заштите животне средине којим се обезбеђује остваривање права човека на живот и развој у здравој животној средини и уравнотежен однос привредног развоја и животне средине у Републици Србији. Једно од основних начела заштите животне средине јесте и начело превенције и предострожности, које подразумева да свака активност мора бити планирана и спроведена на начин да: проузрокује најмању могућу промену у животној средини; представља најмањи ризик по животну средину и здравље људи; смањи оптерећење простора и потрошњу сировина и енергије у изградњи, производњи, дистрибуцији и употреби; укључи могућност рециклаже; спречи или ограничи утицај на животну средину на самом извору загађивања. Начело предострожности остварује се проценом утицаја на животну средину и коришћењем најбољих расположивих и доступних технологија, техника и опреме. Непостојање пуне научне поузданости не може бити разлог за непредузимање мера спречавања деградације животне средине у случају могућих или постојећих значајних утицаја на животну средину. (члан 9. став 1. тачка 2.)
Процена утицаја пројекта на животну средину врши се за пројекте који се планирају и реализују у простору, укључујући промене технологије, реконструкцију, проширење капацитета или престанак рада који могу довести до значајног загађивања животне средине или представљају ризик по здравље људи (члан 36.)
У вршењу инспекцијског надзора инспектор има право и дужност да утврђује, између осталог и да ли се спроводе мере и услови заштите животне средине у планирању и изградњи; да ли су испуњени захтеви квалитета животне средине и емисије као и да ли су испуњени услови за рад постројења и обављање активности (члан 110. став 1. тачка 4, 5. и 6.).
У вршењу послова из члана 110. овог закона инспектор је овлашћен да, између осталог, наложи да се у случају сумње одређена технологија, складиштење, технолошки процес, производ, полупроизвод или сировина испитају у погледу могућег штетног утицаја на животну средину и привремено забрани њихову употребу или коришћење док се резултати испитивања не доставе на увид. (члан 111. став 1. тачка 14.)

Законом о процени утицаја на животну средину је дефинисано да је процена утицаја на животну средину превентивна мера заштите животне средине заснована на изради студија и спровођењу консултација уз учешће јавности и анализи алтернативних мера, са циљем да се прикупе подаци и предвиде штетни утицаји одређених пројеката на живот и здравље људи, флору и фауну, земљиште, воду, ваздух, климу и пејзаж, материјална и културна добра и узајамно деловање ових чинилаца, као и утврде и предложе мере којима се штетни утицаји могу спречити, смањити или отклонити имајући у виду изводљивост тих пројеката (члан 2. тачка 5.).  Студија о процени утицаја на животну средину јесте документ којим се анализира и оцењује квалитет чинилаца животне средине и њихова осетљивост на одређеном простору и међусобни утицаји постојећих и планираних активности, предвиђају непосредни и посредни штетни утицаји пројекта на чиниоце животне средине, као и мере и услови за спречавање, смањење и отклањање штетних утицаја на животну средину и здравље људи (члан 2. тачка 6.)
Предмет процене утицаја су пројекти који се планирају и изводе, промене технологије, реконструкције, проширење капацитета, престанак рада и уклањање пројеката који могу имати значајан утицај на животну средину. Предмет процене утицаја су и пројекти који су реализовани без израде студије о процени утицаја, а немају одобрење за изградњу или се користе без употребне дозволе (члан 3.).
Носилац пројекта за који је обавезна процена утицаја и пројекта за који је утврђена потреба процене утицаја, не може приступити реализацији, односно изградњи и извођењу пројекта без сагласности надлежног органа на студију о процени утицаја (члан 5.).
У вршењу инспекцијског надзора инспектор има право и дужност да утврђује: 1) да ли је извршена обавеза подношења захтева за добијање сагласности на процену утицаја за пројекте из члана 4. став 1. тач. 1) овог закона; 2) да ли је извршена обавеза подношења захтева за одлучивање о потреби процене утицаја за пројекте из члана 4. став 1. тач. 2) овог закона; 3) да ли је извршена обавеза носиоца пројекта из одлуке о давању сагласности на студију процене утицаја; 4) да ли је извршена обавеза носиоца изведеног пројекта за подношење захтева за одлучивање о потреби израде студије затеченог стања и о давању сагласности или одбијању захтева за давање сагласности на студију затеченог стања; 5) да ли је извршена обавеза носиоца изведеног пројекта из одлуке о сагласности на студију затеченог стања. (члан 36.)

У вршењу послова инспекцијског надзора инспектор је овлашћен да, између осталог: 1) наложи подношење захтева за покретање поступка процене утицаја; 2) наложи подношење захтева за покретање поступка процене утицаја затеченог стања; 3) забрани извођење пројекта и обављање делатности док се не прибави сагласност надлежног органа на студију о процени утицаја и др. (члан 37)
Новчаном казном од 150.000 до 3.000.000 динара казниће се за привредни преступ правно лице - носилац пројекта ако приступи извођењу пројекта без сагласности надлежног органа на студију о процени утицаја (члан 5.) (члан 40. став 1. тачка 1.).
* * *

На основу свих наведених чињеница и тока поступка, а нарочито исхода поступка инспекцијског надзора, Заштитник грађана констатује да спорни објекат, односно радионица која се бави обрадом метала и чија делатност се обавља у нелегалним објектима, као и која може имати штетне последице и негативан утицај на животну средину, и даље може несметано да ради без обзира на утврђену чињеницу да у конкретном случају не постоје неопходне дозволе и одобрења надлежних органа.
Евентуални негативни утицај наведене делатности и његове размере се тек имају сагледати и дефинисати с обзиром да је поступак процене утицаја још увек у току, при чему надзирани субјект има рок од годину дана од коначности донете одлуке да поднесе захтев за сагласност на студију о процени утицаја. Из тога произилази да је за све то време животна средина изложена потенцијално штетном утицају наведене делатности без обавезе предузимања било каквих мера у циљу спречавања, смањења и отклањања значајних штетних утицаја, угрожавајући на тај начин право грађана на здраву животну средину, како притужиоца, тако и осталих мештана села ...

Сходно томе, како произилази да се потенцијално опасна делатност може и даље несметано одвијати, не може се констатовати да је наведени инспекцијски надзор остварио свој циљ и сврху, а то је превентивно деловање, обезбеђивање безбедности пословања датог субјекта, као и спречавање штетних последица.
С тим у вези, како је поступак процене утицаја у међувремену стигао у фазу у којој је констатовано да је за наведени пројекат потребна израда студије о процени утицаја затеченог стања на животну средину, односно да је потребно прибавити сагласност надлежног органа на студију о процени утицаја, Заштитник грађана сматра да је поступајући инспекцијски орган био у обавези да размотри примену законских овлашћења којима може да забрани извођење пројекта и обављање делатности док се не прибави сагласност надлежног органа на студију о процени утицаја, односно док се не прибаве резултати мерења, као и да предузме остале мере како би спречио евентуалне штетне последице. Ово нарочито имајући у виду врсту делатности која се обавља, као и могуће негативне утицаје на које се указује.

Иако ни тренутно важећа законска одредба у члану 37. став 1. тачка 3. Закона о процени утицаја на животну средину, не би требала представљати сметњу за изрицање ове забране и сада, Заштитник грађана констатује да је нацртом новог Закона о процени утицаја на животну средину
 изричито наведена и могућност изрицања забране извођења пројекта и обављања делатности док се не прибави сагласност надлежног органа на студију о процени утицаја затеченог стања, чиме се потврђује и посебно наглашава потреба превентивног деловања када се ради и о објектима који су већ реализовани без студије о процени утицаја.
Стога, сагледавајући наведене прописе и податке до којих се дошло током спроведеног поступка контроле правилности и законитости рада Министарства заштите животне средине, Заштитник грађана сматра да тај орган у конкретном случају није предузео све мере и активности у циљу превентивног деловања које има за сврху спречавање или отклањање могућих штетних последица по животну средину.

На основу напред наведеног, те имајући у виду да је утврдио пропусте у раду Министарства заштите животне средине на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће
ПРЕПОРУКЕ
Потребно је да Министарство заштите животне средине, преко републичког инспектора за заштиту животне средине, без одлагања, а у оквиру начела превенције и предострожности, односно спречавања могућих штетних последица по животну средину, у конкретном случају размотри примену овлашћења изрицања забране извођења предметног пројекта и обављање предметне делатности док се не прибави сагласност надлежног органа, односно док се не оконча поступак процене утицаја затеченог стања или док се не прибаве резултати мерења, а све сходно Закону о процени утицаја на животну средину и Закону о заштити животне средине.

Потребно је да Министарство заштите животне средине, преко републичког инспектора за заштиту животне средине размотри примену и свих осталих законских овлашћења која имају за циљ спречавање настанка могућих штетних последица по животну средину у конкретном случају, укључујући и подношење одговарајућих пријава надлежном органу.
Потребно је да се Министарство заштите животне средине, преко републичког инспектора за заштиту животне средине, у свом будућем раду увек руководи начелом превенције и предострожности када се ради о пројектима који су реализовани без израде студије о процени утицаја, а немају одобрење за изградњу или се користе без употребне дозволе.

Министарство заштите животне средине обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Министарство заштите животне средине у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

